ក្រុម​កីឡា​បេសបល​របស់​អ៊ុយហ្គាន់ដា​ ប្រយុទ្ធ​ដើម្បី​ទទួល​បាន​ទិដ្ឋាការ​អាមេរិក
ក្រសួង​ការបរទេស​សហរដ្ឋ​អាមេរិក​ និយាយ​ថា​ការសម្រេច​មិន​ផ្តល់​ទិដ្ឋាការ​​នេះ​ជា​រឿង​អកុសល​មួយ។
វាអាចជារឿងមួយគួរឲ្យយកតម្រាប់តាមនិងធ្វើឲ្យកក់ក្តៅក្នុងចិត្តនៅក្នុងកីឡាដែលគេស្នេហាបំផុត។ ផ្ទុយទៅវិញ រឿងមួយរបស់ក្រុមបេសបល (បេសបល) នៃយុវជនពីប្រទេសអាហ្វ្រិក ពោរពេញទៅដោយរឿងចម្រូងចម្រាស។ ក្រុមកីឡា បេសបល មកពីទីក្រុង Kampala នៃប្រទេសអ៊ុយហ្គង់ដា (Uganda) ត្រូវកំណត់និងក្លាយជាក្រុមអាហ្វ្រិកលើកទីមួយមកលេងនៅសហរដ្ឋអាមេរិកនិងប្រកួតក្នុងស៊េរី Little League World Series។ ជាជំនួសទៅវិញ ពួកអ្នកលេងត្រូវបានគេបញ្ឈប់មិនឲ្យលេងមុនពេលចេញទៅប្រកួត។ លោក Patrick Wilson អនុប្រធាន Little League បេសបល និយាយថាវាជាការសម្រេចចិត្តរបស់ក្រសួងការបរទេសសហរដ្ឋអាមេរិក។ «គេបានជូនដំណឹងដល់យើងនៅថ្ងៃសុក្រ (ទី២៩ខែកក្កដា) នេះថា គេនឹងមិនចេញទិដ្ឋាការឲ្យក្រុមកីឡានោះមកកាន់សហរដ្ឋអាមេរិកទេ។» លោក Mark Toner អ្នកនាំពាក្យក្រសួងការបរទេសសហរដ្ឋអាមេរិក និយាយថាការសម្រេចនេះជារឿងអកុសលមួយ។ «ខ្ញុំអាចបញ្ជាក់ប្រាប់អស់លោកថាមន្រ្តីស្ថានកុងស៊ុល បានពិនិត្យមើលបុគ្គលទាំងអស់នោះហើយបានធ្វើការពិចារណាស្របទៅតាមច្បាប់។ អស់លោកអ្នក ដឹងទេថា នេះជាស្ថានភាពដ៏ពិបាកបំផុត។» លោក Toner មិនបាននិយាយលម្អិតអំពីករណីបុគ្គលម្នាក់ៗទេ ប៉ុន្តែលោកនិយាយថាការសម្រេចចិត្តបានធ្វើឡើងបន្ទាប់ពីកីឡាករឆ្លងកាត់ដំណើរការសម្ភាសន៍សិន។ «មន្រ្តីកុងស៊ុល មើលទិន្នន័យគ្រប់សព្វទាំងអស់គឺមានទីកន្លែងកំណើត ថ្ងៃខែឆ្នាំកំណើត។ល។ ហើយនឹងពិចារណាទិន្នន័យទាំងអស់នេះ។» ពួកមន្រ្តី Little League និយាយថាក្រសួងការបរទេសបានប្រាប់ពួកគេថាគេមិនផ្តល់ទិដ្ឋាការឲ្យពួកគេពីព្រោះតែ ភាពមិនស្របគ្នាជាមួយនឹងការដាក់ពាក្យសុំនោះ។ មន្រ្តីក្រសួងការបរទេសម្នាក់ បានប្រាប់ពួកអ្នកយកព័ត៌មានថាមានបញ្ហាអាយុររបស់កីឡាករ។ ដើម្បីចូលរួមការប្រកួតនោះ កីឡាករត្រូវតែមានអាយុរ១១ឬ១២ឆ្នាំ។ លោក Patrick Wilson នៃក្រុមកីឡា Little League បេសបល និយាយថាឯកសារដែលបានបញ្ជូនដោយក្រុមរបស់ព្រះតេជគុណ John Foundation នៃប្រទេស Uganda ហាក់ដូចជាត្រឹមត្រូវហើយ។ «វាជារឿងកើតឡើងដោយអកុសលមួយដែលក្រុមកីឡានោះបានត្រូវបដិសេធទិដ្ឋាការ។ យើងនឹងពិនិត្យមើលឡើងវិញហើយនឹងវាយតម្លៃពីអ្វីដែលកើតឡើងបន្ទាប់មក។» ជារៀងរាល់ឆ្នាំ ក្រុមចំនួន៨មកពីសហរដ្ឋអាមេរិកហើយនឹងក្រុម៨ផ្សេងទៀតមកពីជុំវិញពិភពលោកបានមកទីក្រុង South Williamsport ក្នុងរដ្ឋ Pennsylvania ខាងកើតសហរដ្ឋអាមេរិក ដើម្បីចូលរួមការប្រកួតជាស៊េរី Little League World Series ។ ការប្រកួតនៅឆ្នាំនេះ ត្រូវកំណត់ផ្តើមនៅថ្ងៃទី១៨ ខែសីហាហើយប្រហែលខ្វះក្រុមកីឡាមួយ។ ប្រែសម្រួលដោយ ជឹង ប៉ូជីន